钦定古今图书集成/明伦汇编/家范典/第085卷 > 《拟潘黄门岳述哀》前人
## 钦定古今图书集成/明伦汇编/家范典/第085卷 > 《拟潘黄门岳述哀》前人

青春速天机，素秋驰白日。美人归重泉，凄怆无终毕。
殡宫已肃清，松柏转萧瑟。俯仰未能弭，寻念非但一。
抚衿悼寂寞，恍然若有失。明月入绮窗，髣髴想蕙质。
销忧非萱草，永怀寄梦寐。梦寐复冥冥，何由觌尔形。
我惭《北海术》，尔无帝女灵。驾言出远山，徘徊泣松铭。
雨绝无还云，华落岂留英。日月方代序，寝兴何时平。

腰肢既软弱，衣服亦华楚。红轮映早寒，画扇迎初暑。
锦履并花纹，绣带同心苣。罗襦金薄厕，云鬓花钗举。
“我情已郁纡，何用表崎岖。托意眉间黛，申心口上朱。
莫争三春价，坐丧千金躯。盈尺青铜镜，径寸合浦珠。
无因达往意，欲寄双飞凫。裾开见玉趾，衫薄映凝肤。”
羞言赵飞燕，笑杀秦罗敷。自顾虽悴薄，冠盖耀城隅。
高门列驺驾，广路从骊驹。何惭鹿卢剑，讵减府中趋。
还家问乡里，讵堪特作夫。